KOMISJONI OTSUS,

2. märts 2006,

millega kehtestatakse küsimustik seoses nõukogu direktiiviga 91/61/EÜ saastuse kompleksse vältimise ja kontrolli kohta

(teatavaks tehtud numbri K(2006) 598 all)

(EMPs kohaldatav tekst)

(2006/194/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 24. septembri 1996. aasta direktiivi 96/61/EÜ saastuse kompleksse vältimise ja kontrolli kohta, (1) eriti selle artikli 16 lõiget 3,

ning arvestades järgmist:

Võttes arvesse direktiivi 96/61/EÜ rakendamise käigus omandatud kogemusi ja varasemate küsimustike kasutamist (komisjoni 31. mai 1999. aasta otsus 1999/391/EÜ küsimustiku kohta, mis on seotud nõukogu direktiiviga 96/61/EÜ saastuse kompleksse vältimise ja kontrolli kohta (IPPC) (nõukogu direktiivi 91/692/EMÜ rakendamine)), (2) on vaja kohandada aastateks 2006–2008 ettenähtud küsimustikku. Selguse huvides tuleks otsus 1999/391/EÜ asendada.

ON VASTU VÕTNUD KÄESOLEVA OTSUSE:

Artikkel 1

Kehtestatakse käesolevale otsusele lisatud küsimustik, mis on seotud direktiiviga 96/61/EÜ.

Liikmesriigid võtavad küsimustiku aluseks direktiivi 96/61/EÜ artikli 16 lõike 3 kohaselt komisjonile esitatava aruande jaoks, mis koostatakse ajavahemiku 1. jaanuar 2006 kuni 31. detsember 2008 kohta.

Artikkel 2

Otsus 1999/391/EÜ tunnistatakse kehtetuks.

Artikkel 3

Käesolev otsus on adresseeritud liikmesriikidele.

(1) EÜT L 257, 10.10.1996, lk 26. Direktiivi on viimati muudetud Euroopa Parlamendi ja nõukogu direktiiviga (EÜ) nr 166/2006 (ELT L 33, 4.2.2006, lk 1).

(2) EÜT L 148, 15.6.1999, lk 39. Otsust on muudetud otsusega 2003/241/EÜ (ELT L 89, 5.4.2003, lk 17).

(3) EÜT L 377, 31.12.1991, lk 48. Direktiivi on muudetud Euroopa Parlamendi ja nõukogu määrusega (EÜ) nr 1882/2003 (ELT L 284, 31.10.2003, lk 1).

LISA

1. OSA

KÜSIMUSTIK DIREKTIIVI 96/61/EÜ (SAASTUSE KOMPLEKSSE VÄLTIMISE JA KONTROLLI KOHTA) RAKENDAMISE KOHTA

Üldised märkused

Kolmas direktiivi 96/61/EÜ põhjal koostatud küsimustik hõlmab ajavahemikku 2006–2008. Võttes arvesse direktiivi rakendamisel omandatud kogemusi, esimese küsimustikuga saadud ja teise küsimustikuga täiendatud teavet, keskendutakse käesolevas küsimustikus direktiivi tegelikul rakendamisel liikmesriikides tehtud muudatustele ja edusammudele. Komisjon teeb ka edaspidi kõik vajaliku, et tagada direktiivi täielik ja nõuetekohane ülevõtmine liikmesriikides, eriti rikkumismenetluste hoolika järelkontrolli kaudu.

Kui küsimused sarnanevad eelmiste küsimustike küsimustele, võib olukorra muutumatuna püsimisel viidata varasematele vastustele. Loomulikult ei saa nii toimida liikmesriigid, kellele käesolev aruandlusperiood on esimene. Kui on tehtud uusi edusamme, tuleb neid vastustes kirjeldada. Lugejale on oluline saada küsimustele täielikke vastuseid, seetõttu tuleks korrata ka varasemate vastuste teksti, kui nendele on viidatud, välja arvatud juhul, kui esineb mõni praktiline takistus.

Vastates küsimustele üldiste siduvate eeskirjade või haldusasutuste väljastatud ametlike juhendite kohta, tuleb anda ülevaade eeskirja või juhendi liigi kohta ning võimaluse korral veebiaadress või muu neile ligipääsemise võimalus.

1. Üldkirjeldus

1.1. Kas alates viimasest aruandlusperioodist (2003–2005) on tehtud märkimisväärseid muudatusi direktiivi 96/61/EÜ riigisisestes või piirkondlikes rakendusaktides ja loasüsteemi(de)s? Kui jah, kirjeldada muudatusi ja nende põhjusi ning viidata uutele õigusaktidele.

1.2. Kas liikmesriikides on direktiivi 96/61/EÜ rakendamisel esinenud personali olemasolu ja jõudlusega seotud probleeme? Kui jah, kirjeldada probleeme, näitlikustades neid andmetega olemasolevate vahendite kohta. Kirjeldada, kuidas on kavas probleemid lahendada (näiteks tööjõudlust tõstes).

2. Käitiste ja lubade arv (artikli 2 lõiked 3 ja 4, artikkel 4)

2.1. Esitada direktiivis 96/61/EÜ määratud uute ja olemasolevate käitiste (IPPC käitised) ja lubade arv tegevusalade kaupa, viidates 2. osas kehtestatud vormile ja märkustele.

3. Olemasolevad käitised (artikkel 5)

3.1. Kirjeldada õiguslikult siduvaid meetmeid või halduskava, mis on kehtestatud, et tagada artikli 5 lõike 1 nõuete täitmine 30. oktoobriks 2007. Kas käitajad on kohustatud esitama või kas pädevad asutused võivad nõuda käitajatelt sel eesmärgil loataotlusi?

4. Loataotlused (artikkel 6)

4.1. Kirjeldada üldisi siduvaid eeskirju, juhenddokumente ja taotlusvorme, mis tagavad, et taotlused sisaldaksid kogu artiklis 6 nõutavat teavet, kas üld- või eriküsimustes (näiteks käitiste märkimisväärsete heitkoguste hindamise metoodika).

5. Loamenetluse ja -tingimuste kooskõlastamine (artiklid 7–8)

5.1. Kirjeldada viimasest aruandlusperioodist alates tehtud muudatusi loamenetluste korralduses (eri tasandi asutused, pädevuse jaotus jne).

5.2. Kas loamenetluse ja -tingimuste kooskõlastamisel esineb erilisi raskusi, eriti kui osaleb mitu pädevat asutust, nagu sätestatud artiklis 7? Kirjeldada kõnealuse küsimusega seoses väljatöötatud õigusakte või juhenddokumente.

5.3. Milliste õigusnormide, menetluste ja juhendite abil tagatakse direktiivi 96/61/EÜ nõuetele mittevastavatele käitistele loa andmisest keeldumine? Võimalusel teatada mitu korda ja millistel asjaoludel on loa andmisest keeldutud.

6. Loatingimuste ajakohasus ja piisavus (artikli 3 punktid d ja f, artikkel 9, artikli 16 lõiked 1 ja 2)

6.1. Kirjeldada üldisi siduvaid eeskirju või pädevatele asutustele antud erijuhendeid järgmistes küsimustes: 1. menetlused ja kriteeriumid heite piirväärtuste ja teiste loatingimuste sätestamiseks; 2. parima võimaliku tehnika kindlaksmääramise üldpõhimõtted; 3. artikli 9 lõike 4 rakendamine.

6.2. Küsimused seoses parima võimaliku tehnika viitedokumentidega, mis koostatakse vastavalt direktiivi 96/61/EÜ artikli 16 lõikele 2. 1. Kuidas võetakse arvesse komisjoni artikli 16 lõike 2 kohaselt avaldatud teavet parima võimaliku tehnika kindlaksmääramisel üld- ja erijuhtudel? Kuidas viitedokumente loatingimuste sätestamisel konkreetselt kasutatakse? Kas viitedokumendid (või osa neist) on tõlgitud? 2. Kui vajalik on komisjoni artikli 16 lõike 2 kohaselt avaldatud teave, lähtudes parimast võimalikust tehnikast, heite piirväärtuste, samaväärsete parameetrite ja tehniliste meetmete kindlaksmääramise teabeallikana? Kuidas saaks olukorda parandada?

6.3. Muud loatingimustega seotud küsimused. 1. Kas loatingimuste sätestamisel on arvesse võetud keskkonnajuhtimissüsteeme? Kui jah, siis kuidas? 2. Mis liiki loatingimusi ja muid meetmeid on üldjuhul kohaldatud artikli 3 punkti f täitmiseks (tegevuskoha taastamine pärast tegevuse täielikku lõpetamist) ja kuidas neid praktikas on rakendatud? 3. Mis liiki loatingimusi on üldjuhul määratud energiatõhususele (artikli 3 punkt d)? Kuidas on kasutatud artikli 9 lõikes 3 sätestatud võimalust mitte esitada energiatõhususe nõuet?

7. Olemasolevad representatiivsed andmed (artikli 16 lõige 1)

7.1. Esitada olemasolevad representatiivsed andmed sätestatud piirväärtuste kohta konkreetsete tegevusalade kaupa vastavalt direktiivi 96/61/EÜ I lisale ja vajaduse korral parima võimaliku tehnika kohta, mille alusel need väärtused on arvutatud. Kirjeldada, kuidas need andmed on valitud ja kogutud. Komisjon võib enne aruandlusperioodi algust või selle jooksul anda juhiseid sellele küsimusele vastamiseks, pidades silmas kahte konkreetset sektorit. Edastatud andmeid (heite piirväärtuste ja keskkonnaalaste saavutuste kohta) hinnatakse, et võrrelda nii palju kui võimalik sätestatud piirväärtusi tegelikega. Seejärel saab teha võrdluse parima võimaliku tehnikaga seotud piirväärtustega viitedokumentides.

8. Üldised siduvad eeskirjad (artikli 9 lõige 8)

8.1. Milliste käitiseliikide kohta ja missuguseid artikli 9 lõike 8 kohaseid nõudeid on kehtestatud üldiste siduvate eeskirjadega? Viidata üldistele siduvatele eeskirjadele. Millises vormis need eeskirjad on esitatud (näiteks: kes neid kehtestab ja milline õiguslik seisund neil on)? Kas kõnealuste eeskirjade kohaldamisel võetakse arvesse kohalikke olusid (ära märgitud artikli 9 lõikes 4)?

8.2. Kui on teada, siis kui mitme käitise puhul (kas absoluutarv või protsent) kohaldati kõnealuseid eeskirju aruandlusperioodi lõpuks?

9. Keskkonnakvaliteedi standardid (artikkel 10)

9.1. Kas on esinenud juhtumeid, mil kohaldatakse artiklit 10 ja mil parima võimaliku tehnika kasutamisest ei piisa ühenduse õigusaktides ettenähtud keskkonnakvaliteedi standardi nõuete täitmiseks (nagu määratud artikli 2 lõikes 7)? Kui jah, esitada selliste juhtumite ja võetud lisameetmete näited.

10. Parima võimaliku tehnika täiendamine (artikkel 11)

10.1. Kas on võetud meetmed tagamaks, et kooskõlas artikliga 11 jälgib pädev asutus parima võimaliku tehnika arengut või laseb ennast sellest teavitada? Kui jah, esitada üksikasjad. Kui ei, siis mida on kavas ette võtta selle nõude täitmiseks?

11. Muudatused käitistes (artikkel 12, artikli 2 lõige 10)

11.1. Kuidas pädevad asutused vastavalt artiklile 12 praktikas otsustavad, kas “muudatus tegevuses” võib keskkonda mõjutada (artikli 2 lõike 10 punkt a) ja kas niisugune muudatus on “oluline muudatus”, mis võib märkimisväärselt kahjustada inimeste tervist või keskkonda (artikli 2 lõike 10 punkt b)? Viidata asjakohastele õigusnormidele, juhenddokumentidele ja menetlustele.

11.2. Mitu “olulise muudatuse” taotlust laekus aruandlusperioodil? Esitada andmed tegevusalade kaupa, tuginedes 2. osas sätestatud vormile ja märkustele.

12. Loatingimuste läbivaatamine ja ajakohastamine (artikkel 13)

12.1. Kas riigisiseste õigusaktidega on sätestatud loatingimuste läbivaatamise sagedus ja vajaduse korral ajakohastamine (artikkel 13) või määratakse see muul viisil, nagu lubade ajaline kehtivus? Kui jah, millised on kõnealused muud viisid? Viidata asjakohastele õigusaktidele, juhenddokumentidele ja menetlustele.

12.2. Milline on loatingimuste läbivaatamise tüüpiline sagedus (või eeldatav tüüpiline sagedus)? Kui käitiste või sektorite vahel on erinevusi, esitada võimalusel illustratiivne teave.

12.3. Milles seisneb loatingimuste läbivaatamine ja ajakohastamine? Kuidas rakendatakse loatingimuste läbivaatamise sätet oluliste muutuste korral parimas võimalikus tehnikas? Viidata asjakohastele õigusaktidele, juhenddokumentidele ja menetlustele.

13. Loatingimuste täitmine (artikkel 14)

13.1. Kuidas rakendatakse praktikas artikli 14 nõuet, mille kohaselt käitaja teavitab korrapäraselt pädevat asutust heiteseire tulemustest? Viidata konkreetsetele määrustele, menetlustele ja pädevate asutuste jaoks ettenähtud juhenditele. Kas käitajad esitavad seirearuandeid korrapäraselt? Nimetada kõnealuse teabe esitamise tüüpiline sagedus. Kui sektorites esineb erinevusi, esitada olemasolev teave.

13.2. Kui teavet pole esitatud liikmesriikide keskkonnajärelevalve miinimumkriteeriumide soovituse kohases aruandes, esitada olemasolev representatiivne teave direktiivi 96/61/EÜ kohaldamisalasse kuuluvate käitiste kohta järgmistes küsimustes: — kohapealse kontrolli läbiviimine käitistes ja proovide võtmine (liik, arv, sagedus), — õnnetuste, vahejuhtumite ja loatingimuste mittetäitmise korral rakendatavad meetmed ja nende arv (näiteks sanktsioonid ja muud meetmed).

14. Teavitamine ja üldsuse osalemine (artiklid 15, 15a)

14.1. Kas ja missugused märkimisväärsed muutused on alates viimasest aruandlusperioodist aset leidnud teavitamist ja üldsuse osalemist loa andmise menetluses käsitlevate õigusaktide ülevõtmises, nagu on nõutud direktiivis 96/61/EÜ (artiklid 15 ja 15a), viimati muudetud Euroopa Parlamendi ja nõukogu direktiiviga 2003/35/EÜ (1)? Missugust mõju on muudetud nõuded avaldanud pädevatele asutustele, loa taotlejatele ja asjaomasele üldsusele?

15. Piiriülene koostöö (artikkel 17)

15.1. Kas aruandlusperioodil on esitatud artikli 17 kohaseid nõudeid teabe saamiseks seoses piiriülese teabe ja koostööga? Esitada näited illustreerimaks kasutatud üldisi menetlusi.

16. Seos ühenduse muude õigusaktidega

16.1. Mida arvavad liikmesriigid direktiivi 96/61/EÜ tõhususest, võrreldes seda näiteks ühenduse muude keskkonnaalaste õigusaktidega? Esitada direktiivi 96/61/EÜ rakendamise keskkonnaalased hinnangulised tulud ja kulud (sealhulgas haldus- ja täitmiskulud), toetudes võimaluse korral asjakohastele uurimustele ja analüüsidele. Viidata kõnealustele uurimustele ja analüüsidele.

16.2. Missugune on teie praktiline kogemus direktiivi 96/61/EÜ loanõuete ja direktiivi 96/61/EÜ kohaldamisalasse kuuluvate käitiste suhtes kehtivate ühenduse muude õigusaktide nõuete vastastikusest mõjust? Milliseid meetmeid on võetud riigisisestes ja piirkondlikes õigusaktides või haldusasutuste töökorralduses, et suurendada sidusust direktiivi 96/61/EÜ ja ühenduse muude õigusaktide rakendamisel? Näited ühenduse muudest õigusaktidest, mis kõnealust küsimust käsitlevad: — nõukogu 27. juuni 1985. aasta direktiiv 85/337/EMÜ teatavate riiklike ja eraprojektide keskkonnamõju hindamise kohta, (2) — nõukogu 9. detsembri 1996. aasta direktiiv 96/82/EÜ ohtlike ainetega seotud suurõnnetuste ohu ohjeldamise kohta, (3) — nõukogu 11. märtsi 1999. aasta direktiiv 1999/13/EÜ teatavates toimingutes ja seadeldistes orgaaniliste lahustite kasutamise tulemusena tekkivate lenduvate orgaaniliste ühendite heitkoguste piiramise kohta, (4) — nõukogu 26. aprilli 1999. aasta direktiiv 1999/31/EÜ prügilate kohta, (5) — Euroopa Parlamendi ja nõukogu 23. oktoobri 2000. aasta direktiiv 2000/60/EÜ, millega kehtestatakse ühenduse veepoliitika alane tegevusraamistik, (6) — Euroopa Parlamendi ja nõukogu 4. detsembri 2000. aasta direktiiv 2000/76/EÜ jäätmete põletamise kohta, (7) — Euroopa Parlamendi ja nõukogu 23. oktoobri 2001. aasta direktiiv 2001/80/EÜ teatavate suurtest põletusseadmetest väljuvate saasteainete heitkoguste piiramise kohta, (8) — Euroopa Parlamendi ja nõukogu 13. oktoobri 2003. aasta direktiiv 2003/87/EÜ, millega luuakse ühenduses kasvuhoonegaaside lubatud heitkogustega kauplemise süsteem, (9) — määrus (EÜ) nr 166/2006.

16.3. Kas riigisisesel või piirkondlikul tasandil on võetud meetmeid, mis hõlbustaksid pädevate asutuste poolt direktiivi 96/61/EÜ ja ühenduse teiste õigusaktide alusel käitlejatelt nõutavat aruandlust? Võimaluse korral esitada viited taolistele meetmetele ja võimalustele ELi nõuete parandamiseks kõnealuses valdkonnas.

17. Üldised tähelepanekud

17.1. Kas on rakendamisega seotud eriomaseid küsimusi, mis valmistavad muret teie liikmesriigis? Kui jah, siis täpsustada.

2. OSA

KÜSIMUSELE 2.1 VASTAMISE VORM

Märkused

Üldine märkus: käesolev vorm on andmete kogumiseks artikli 2 lõikes 3 määratud käitiste arvu ja artikli 2 lõikes 9 määratud lubade arvu kohta. Käitiste ja lubade arv ei pea tingimata olema ühesugune, sest vastavalt artikli 2 lõikele 9 võib luba hõlmata käitise osa, kogu käitist või mitut käitist. Edasised juhised ja selgitused tabelites 1 ja 2 nõutavate andmete kohta on esitatud märkustes 1.–9. Liikmesriikidel palutakse täita tabelit 1 nii palju kui võimalik. Liikmesriigid võivad soovi korral lisada kommentaare (näiteks tegevuskoha taastamise kohta), kui need on vajalikud tabelites 1 ja 2 esitatud andmete selgitamiseks. Lubade arv peab sisaldama kõiki lube, mis väljastati peale direktiivi 96/61/EÜ ülevõtmise kuupäeva (30. oktoober 1999) käitistele, mis tegutsevad veel 2008. aasta lõpus.

1. Iga 1.–10. veeru puhul antakse tabelis 1 vorm I lisa käitise tegevusalal põhinevate andmete kogumiseks. Võimaluse korral tuleb teave esitada I lisa alapealkirjade järgi (1.1, 2.3.a, 6.4.b jne). Vasakpoolses veerus on seega asjakohase I lisa alapealkirja number ja kokkuvõtte vastava tegevusala kirjeldusest (täispikkuses kirjelduste ja künniste jaoks vt direktiivi 96/61/EÜ I lisa). Tabelit 1 täites tuleb olla tähelepanelik, et mitte loendada sama käitist või luba rohkem kui üks kord, isegi kui käitisel on mitu tegevusala. Kui käitis või luba hõlmab kahte või enamat tegevusala I lisa kategooriates, tuleb käitis või luba paigutada seega ainult ühe I lisa kategooria alla (näiteks kategooriasse, mis kõige paremini käitist või luba iseloomustab).

2. 1. ja 3. veerus peab aruandlusperioodi lõpus tegutsenud uute ja olemasolevate käitiste arvu I lisa iga peamise tegevusala kohta loetlema. Olemasolevad käitised on määratud direktiivi 96/61/EÜ artikli 2 lõikes 4 ja uued käitised on kõik ülejäänud. 8. veerus on 1. ja 3. tulba arvude summa.

3. 2. veergu koondatakse andmed uutele käitistele kooskõlas artikliga 4 väljastatud lubade arvu kohta aruandlusperioodi lõpuks. Nagu eespool üldises märkuses öeldud, ei pruugi lubade arv tingimata olla sama mis käitiste arv, isegi kui kõigile uutele käitistele on täieõiguslik luba väljastatud.

4. 4.–6. veerus kajastatakse mitmesuguseid viise, kuidas olemasolevaid käitisi kohandada direktiivi 96/61/EÜ nõuetele vastavatele lubadele. Need on järgmised: a) loa andmine kooskõlas artiklites 6 ja 8 sätestatud menetlusega. 4. veerus viidatakse sellisele loale kui uuele loale. Arvud kajastavad iga sellist uut luba, mis on antud olulise muudatuse tagajärjel. b) Alternatiivina artiklites 6 ja 8 sätestatud menetluse kohaldamisele lubatakse artikli 5 lõikes 1 pädeval asutusel viia olemasolevad käitised nõuetega vastavusse käitise suhtes kehtinud tingimuste uue läbivaatamise või vajaduse korral nende ajakohastamise abil, näiteks kasutades n.ö eel-IPPC luba (s.t luba, mis väljastati enne direktiivi 96/61/EÜ rakendamist kehtinud õigusaktidele). 5. veergu koondatakse andmed juhtumite kohta, kus taolise eel-IPPC loa tingimused vaadati uuesti läbi, kuid neid ei ajakohastatud, sest leiti, et tingimused vastasid juba direktiivi 96/61/EÜ nõuetele. c) 6. veergu koondatakse andmed juhtumite kohta, kus eel-IPPC loa tingimused vaadati uuesti läbi ja neid uuendati, et tingimused vastaksid direktiivi 96/61/EÜ nõuetele. See hõlmab kõiki lubasid, mille puhul läbivaatamine ja ajakohastamine leidis aset olulise muudatuse tagajärjel.

5. 7. veergu koondatakse andmed olemasolevate käitiste lubade kohta, mis aruandlusperioodi lõpus tuleks veel väljastada või vajaduse korral läbi vaadata või ajakohastada, mis on vastuolus artikli 5 lõike 1 nõuetega. Liikmesriikidel tuleb kirjeldada, kuidas nad selliste väljastamata lubadega tegelevad.

6. 9. veergu koondatakse andmeid olemasolevate ja uute käitiste käitajatelt pärinevate loataotluste (või loa ajakohastamise taotluste) arvu kohta, mis on seotud käesoleval aruandlusperioodil määratletud olulise muudatuse ettepanekuga artikli 2 lõike 10 punkti b tähenduses. See hõlmab käitiste olulisi muudatusi, mida on juba tehtud direktiivi 96/61/EÜ nõuetega vastavusse viimiseks.

7. 10. veergu koondatakse andmed olemasolevate käitiste lubade kohta, mis 2007. aasta oktoobri lõpus tuleks veel väljastada või vajaduse korral läbi vaadata või ajakohastada, mis on vastuolus artikli 5 lõike 1 nõuetega. Liikmesriikidel tuleb kirjeldada, kuidas nad selliste väljastamata lubadega tegelevad.

8. Ehkki liikmesriikidel palutakse aruanne nii suures osas kui võimalik esitada tabelis 1 esitatud põhitegevusalade kaupa, tunnistatakse asjaolu, et keemiatööstuse valdkond on kõnealuses küsimuses eriti keerukas ja mitmed keemiatööstusettevõtted tegelevad rohkem kui ühe 4. pealkirja alapealkirjades loetletud tegevusalaga. Liikmesriikidel palutakse seega koostada aruanne alapealkirjade kaupa, kui teave on kättesaadav, vastasel korral esitada andmed üldarvudena 4. pealkirja kohta (s.t eraldi alapealkirjade all arvud puuduvad).

9. Tabeli 2 eesmärk on anda nõuetele vastavate ja väljastamata lubade koguarv aruandlusperioodi lõpus. Esimene veerg annab Tabeli 1 2., 4., 5., ja 6. veeru koguarvude summa. Teine veerg annab tabeli 1 7. veeru kogusumma.

Tabel 1

Käitise tüüp vastavalt direktiivi 96/61/EÜ I lisale (vt märkust 1) Load UUTELE KÄITISTELE (artikkel 4) Load OLEMASOLEVATELE KÄITISTELE (artikli 5 lõige 1) 1. Tegutsevate käitiste arv 2008. aasta lõpus (vt märkust 2) 2. Väljastatud lubade arv 2008. aasta lõpuks (vt märkust 3) 3. Tegutsevate olemasolevate käitiste arv 2008. aasta lõpus (vt märkust 2) 4. Artiklite 6 ja 8 kohaselt väljastatud uute lubade arv 2008. aasta lõpuks (vt märkust 4a) 5. Läbivaadatud, kuid uuendamata eel-IPPC lubade arv 2008. aasta lõpuks (vt märkust 4b) 6. Läbivaadatud ja uuendatud eel-IPPC lubade arv 2008. aasta lõpuks (vt märkust 4c) 7. Väljastamata lubade arv, kui neid esineb, 2008. aasta lõpuks (vastuolus direktiivi nõuetega), (vt märkust 5) 8. Käitiste arv (1+3) 9. Aruandlusperioodil laekunud “oluliste muudatuste” taotluste arv (vt märkust 6) 10. Väljastamata lubade arv, kui neid esineb, 2007. aasta okt. lõpuks (vastuolus direktiivi nõuetega) (vt märkust 7) 1. Energia 1.1. Põletuskäitised 1.2. Mineraalõli ja gaasi rafineerimistehased 1.3. Koksiahjud 1.4. Kivisöe gaasistamis- ja vedeldamistehased 2. Mustmetallid 2.1. Metallimaakide särdamis- ja paagutamisahjud 2.2. Malmi ja terase tootmise käitised 2.3. a) Kuumvaltsimine 2.3. b) Vasaraga sepistamine 2.3. c) Kaitsvate sulatatud metallpindade paigaldamine 2.4. Mustmetallide valukojad 2.5. a) Muude toormetallide kui raua tootmise käitised 2.5. b) Mitteraudmetallide sulatamise käitised 2.6. Metallide ja plastide pinnatöötluse käitised 3. Mineraalained 3.1. Tsemendi ja lubja tootmise käitised 3.2. Asbesti tootmise käitised 3.3. Klaasi tootmise käitised 3.4. Mineraalainete sulatamise käitised 3.5. Keraamiliste toodete valmistamise käitised 4. Keemiatööstus (vt märkust 8) 4.1. Üldorgaaniliste ainete tootmise keemiatööstus-ettevõtted 4.2. Üldanorgaaniliste ainete tootmise keemiatööstus-ettevõtted 4.3. Väetiste tootmise keemiatööstusettevõtted 4.4. Põhiliste taimekaitsevahendite/biotsiidide tootmise keemiatööstus-ettevõtted 4.5. Põhifarmaatsia-toodete tootmise käitised 4.6. Lõhkeainete tootmise keemiatööstus-ettevõtted 5. Jäätmehooldus 5.1. Ohtlike jäätmete kõrvaldamise ja taaskasutamise käitised 5.2. Olmejäätmete põletamise käitised 5.3. Tavajäätmete kõrvaldamise käitised 5.4. Prügilad 6. Muud tegevusalad 6.1. a) Paberimassi tootmise käitised 6.1. b) Paberi ja papi tootmise käitised 6.2. Kiudude ja tekstiili eeltöötluse ja värvimise käitised 6.3. Nahaparkimis-käitised 6.4. a) Tapamajad 6.4. b) Toiduainete töötlemise ja ümbertöötlemise käitised 6.4. c) Piima töötlemise ja ümbertöötlemise käitised 6.5. Loomakorjuste ja loomsete jäätmete kõrvaldamise käitised 6.6. a) Lindude intensiivkasvatus 6.6. b) Nuumsigade intensiivkasvatus 6.6. c) Emiste intensiivkasvatus 6.7. Pinnatöötluseks orgaaniliste lahustite kasutamise käitised 6.8. Grafiidi (tempersöe) ja elektrografiidi tootmise käitised Kokku





Tabel 2

Kokku (vt märkust 9) Nõuetele vastavate lubade arv kokku (Tabeli 1 veerud 2 + 4 + 5 + 6) Väljastamata lubade arv kokku, kui neid esineb, 2008. aasta lõpuks (vastuolus direktiivi nõuetega) (Tabeli 1 veerg 7)

(1) ELT L 156, 25.6.2003, lk 17.

(2) EÜT L 175, 5.7.1985, lk 40.

(3) EÜT L 10, 14.1.1997, lk 13.

(4) EÜT L 85, 29.3.1999, lk 1.

(5) EÜT L 182, 16.7.1999, lk 1.

(6) EÜT L 327, 22.12.2000, lk 1.

(7) EÜT L 332, 28.12.2000, lk 91.

(8) EÜT L 309, 27.11.2001, lk 1.

(9) ELT L 275, 25.10.2003, lk 32.